Softcatalà tanca el 2011 amb 871.000 descàrregues de programari en català
2012-01-23 09:07:23

Com hem fet en els darrers anys, un cop acabat el 2011 volem fer el balanç del lloc web de Softcatalà durant l'any passat i compartir-lo amb tota la nostra comunitat d'usuaris. Totes les dades que us comentem a continuació, i moltes més, les trobareu a la [pàgina pública d'estadístiques de Softcatalà](http://www.softcatala.org/wiki/Estadistiques), obtingudes a partir de les dades que ens proporciona el servei d'audiències [Google Analytics](http://www.google.com/intl/ca/analytics/).

871.000 descàrregues de programari en català

Una de les dades que volem ressaltar, pel seu gran impacte, són les baixades programari en català: al llarg del 2011 s'han baixat 871.000 còpies de programes en català des del nostre lloc web. Això representa un significatiu augment del 6% en relació a les baixades del 2010 (816.000). Tanmateix, convé tenir en compte que cada vegada més programes, com per exemple el Firefox, s'actualitzen automàticament sense necessitat que l'usuari n'hagi de descarregar la nova versió des del web. A més, el programari en català no es distribueix únicament des de Softcatalà. Per exemple, organitzacions com Mozilla, empreses com Google i Microsoft, les distribucions Linux o els mateixos usuaris, distribueixen per la seva banda un nombre equivalent de còpies de programari en català. Per aquesta raó, des de Softcatalà estimem que, globalment, les descàrregues de programari en català durant el 2011 han superat amb escreix el milió de còpies.

Els 20 programes amb més èxit a Softcatalà han estat els següents (indiquem entre parèntesis el total de descàrregues):

1.- OpenOffice.org (235.269)

2.- Firefox (81.355)

3.- WinRAR (74.036)

4.- Corrector ortogràfic de català (general) per a l'OpenOffice.org (46.466)

5.- Avast! antivirus Home Edition (41.995)

6.- GIMP (36.557)

7.- VLC media player (20.731)

8.- Diccionari català de sinònims per a l'OpenOffice.org (19.510)

9.- PDFCreator (18.577)

10.- LibreOffice (17.037)

11.- Paquet català per al Microsoft Office 2003 (15.161)

12.- Adobe Reader (14.196)

13.- El Corrector (13.298)

14.- Corrector ortogràfic de català (general) per a Mozilla (12.673)

15.- Audacity (12.102)

16.- Paquet català per al Microsoft Office 2007 (10.186)

17.- 7-Zip (9.493)

18.- Paquet català per a l'OpenOffice.org (9.205)

19.- Thunderbird (8.501)

20.- Paquet català per al Firefox (6.525)

L'OpenOffice.org, l'eina ofimàtica lliure i gratuïta, continua sent el programari amb més acceptació, demostrant la seva validesa com a eina de treball diària. El Firefox repeteix segona posició, i continua sent el navegador preferit en llengua catalana.

En general, el gruix de les descàrregues, com en anys precedents, el constitueixen els programes ofimàtics amb les eines de correcció de català que hi van associades (OpenOffice.org i els seu corrector i diccionari, el nou LibreOffice i els paquets de catalanització del Microsoft Office). Podeu consultar el llistat sencer de descàrregues per al 2010 (amb els enllaços als programes) a <http://www.softcatala.org/wiki/Projectes/Rebost/2011>.

Continuem creixent: 588.000 visitants únics mensuals

Durant el 2011 Softcatalà ha rebut, de mitjana, 588.057 visitants únics al mes, un 11% més que al 2010 i gairebé un 20% més en relació al 2009. Aquests visitants han fet una mitjana de 1.289.019 visites mensuals (un 13% més) i han visualitzat 2.013.159 pàgines cada mes (un 30% menys). La baixada de les pàgines visualitzades s'expliquen per un canvi de metodologia en la mesura d'audiència del traductor. Si anteriorment cada traducció es comptabilitzava com a dues pàgines visualitzades (la del text original i la del text traduït) actualment és considera com a una única pàgina visualitzada. Creiem que d'aquesta manera és dóna una dada més fidel a la realitat. En qualsevol cas, aquests nombres situen el lloc web de Softcatalà entre [els principals webs en llengua catalana](http://www.catalexa.com/).

Les parts del lloc web de Softcatalà que han tingut més èxit han estat les eines lingüístiques (traductor i corrector web) amb un 70% de les visites, la portada amb un 15%, el Rebost de programari en català (5%) i, finalment, els fòrums d'usuaris (1%).

Softcatalà a les xarxes socials

Durant el 2011 hem continuat i augmentat la nostra presència a les xarxes socials. Comptem amb 4.700 seguidors al [Facebook](http://www.facebook.com/Softcatala) i 1.800 al [Twitter](http://twitter.com/softcatala). , més que doblant en ambdós casos els nombres en relació al 2010. A més, Softcatalà disposa d'un butlletí de novetats per correu electrònic amb 38.000 usuaris subscrits, un nombre que s'ha mantingut estable en relació a l'any anterior..

Agraïments

Des de Softcatalà, volem agrair la confiança que els centenars de milers d'usuaris dipositen en nosaltres. Així mateix, volem fer arribar el nostre agraïment a les associacions, empreses i institucions públiques que, mitjançant la seva infraestructura, permeten la descàrrega de programari en català al qual enllacem des del nostre web.

Quant a Softcatalà

Softcatalà és una associació sense afany de lucre que treballa per a la difusió de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació, podeu consultar-ne el lloc web a [http://www.softcatala.org](http://www.softcatala.org/).